Las Vegas Strip

A Las Vegas Strip (Sáv) a Las Vegas Boulevard déli szakaszának közel 7 km hosszú része a Nevada állambeli Clark megyében, amelyet a luxusszállodák és a kaszinók egyedülálló sűrűsége tett világhírűvé. Habár a The Strip nem közvetlenül Las Vegas városában található, hanem attól délre, Paradise és Winchester nevű településeken át húzódik, mégis teljes egészében Las Vegas-szal azonosítják. Itt sorakoznak a világ legnagyobb és leglátványosabb hotel- és üdülőkomplexumai. A csillogó szállodák, a pezsgő kaszinók, a nemzetközi konyhákat kínáló éttermek, a modern felhőkarcolók és a showműsorok együtt olyan ikonikus városképet teremtettek, amely a Stripet a világ egyik legismertebb turisztikai célpontjává emeli. Las Vegas gazdaságának is az egyik fő motorja. A Strip nagy részét hivatalosan is az „All-American Road”, vagyis kiemelt jelentőségű amerikai út címmel illették. Az északi és déli szakaszát pedig a „Nevada Scenic Byways” és a „National Scenic Byways” közé sorolták, ami azt jelenti, hogy ezek az utak különleges látványosságnak számítanak, és turisztikai szempontból is kiemelt értéket képviselnek. Határok Régebben azok a kaszinók, amelyek nem a belvárosi Fremont Streeten voltak, a városhatáron kívül, a Las Vegas Boulevard mentén épültek fel. 1959-ben állították fel a híres „Welcome to Fabulous Las Vegas” táblát, mégpedig pontosan 7,2 kilométerrel a városhatár mögött. Ma a tábla a Russell Roadtól délre, az út középső elválasztósávjában található, nagyjából 6,8 kilométerre a Sahara szállodától, és körülbelül 640 méterre délre a Mandalay Bay legdélibb bejáratától – ez utóbbi a Strip legdélebbi kaszinója. A Strip szigorúan véve csak a Las Vegas Boulevard azon részét jelenti, amely a Sahara Avenue és a híres „Welcome to Fabulous Las Vegas” tábla között található. Clark megye ugyanakkor tágabban értelmezi a területet, és Resort Corridor néven emlegeti a 215-ös körgyűrű és a Sahara Avenue közötti Las Vegas Boulevard szakaszt, valamint az ahhoz kapcsolódó környéket. Clark megye hivatalosan a Sahara hotelt tekinti a Strip északi végpontjának, bár sok útikönyv szerint a Strip egészen a The Stratig tart, amely nagyjából 600 méterrel északabbra található. Délen a Mandalay Bay számít a legalsó üdülőkomplexumnak, közvetlenül a Russell Road felett. A megye hivatalosan a híres „Welcome to Fabulous Las Vegas” táblát jelöli ki a Strip déli határának, bár sokan inkább a Russell Roadot tartják a valódi végpontnak. Története Kezdeti évek (1930–2000) Az első kaszinó, amely a régi 91-es főút mentén épült, a Pair-o-Dice Club volt, 1931-ben. Az igazi áttörést azonban az első teljes szolgáltatást kínáló kaszinó-üdülő, az El Rancho Vegas hozta meg, amely 1941. április 3-án nyílt meg 63 bungalószobával. Olyan sikeres lett, hogy alig egy évre rá, 1942-ben megnyílt a közelben a Hotel Last Frontier is. A szervezett bűnözés alakjai – köztük a legendás Bugsy Siegel – hamar felfigyeltek a rohamosan fejlődő Las Vegas-i szerencsejáték-központra. Siegel bűnszervezeti pénzekből finanszírozta a Flamingo befejezését: a kaszinó 1946 decemberében, a szálloda pedig 1947 márciusában nyílt meg. Nem sokkal később, 1950-ben követte őket Wilbur Clark Desert Inn nevű üdülője. A Strip korai építkezései mögött gyakran a texasi Galveston hírhedt szerencsejáték-birodalmából induló American National Insurance Company pénze állt. A ma ismert Las Vegas Boulevard South régen a Hwy 91, az Arrowhead Highway vagy a Los Angeles Highway néven futott. Maga a Strip elnevezés Guy McAfeetől származik, egy Los Angeles-i rendőrből lett üzletembertől, aki a hollywoodi Sunset Strip mintájára keresztelte el az utcát. Önálló jogi státusszal nem rendelkező település 1950-ben Ernie Cragin, Las Vegas akkori polgármestere hozzá akarta csatolni a Stripet a városhoz. A terület ekkor még Clark megye be nem jegyzett részeihez tartozott, de Cragin a város adóbevételeit akarta megnövelni, hogy finanszírozni tudja nagyszabású építkezési terveit, és mérsékelje a város egyre növekvő adósságát. A terve azonban meghiúsult: a Flamingo vezetője, Gus Greenbaum több kaszinóigazgatót összefogva inkább azt érte el, hogy a megye vezetői hozzanak létre két különálló települést. Így született meg Paradise és Winchester. Több mint húsz évvel később a Nevadai Legfelsőbb Bíróság érvénytelenítette az 1975-ös állami törvényt, amely a Stripet és Clark megye városiasodott területeit Las Vegas részévé tette volna. A kaszinó-üdülők aranykora ekkor indult: 1966-ban megnyílt a legendás Caesars Palace, majd 1969-ben a International Hotel 1512 szobával, amely sokak szerint a mega-üdülők korszakának kezdetét jelezte (ma Westgate Las Vegas néven ismert). 1973-ban nyílt meg az első MGM Grand Hotel and Casino 2084 szobával. Néhány évvel később azonban tragédia rázta meg a várost: 1980. november 21-én elektromos hiba miatt kitört a város történetének legsúlyosabb szállodatüze, amely 87 ember életét követelte. A hotel nyolc hónap alatt újjáépült, és újra kinyitott. 1986-ban a tulajdonos, Kirk Kerkorian, eladta a szállodát a Bally Manufacturing-nak, amely innentől Bally’s néven működtette tovább. Óriás üdülőkomplexumok 1989-ben a The Mirage megnyitásával Las Vegas teljesen új korszakba lépett: a kisebb hotelek és kaszinók sorra háttérbe szorultak, és helyüket átvették a gigantikus üdülőkomplexumok. Az 1990-es években igazi építkezési láz indult, több mint egy tucat új szálloda nyílt meg – köztük látványos tematikus hotelek, mint a Luxor, az Excalibur vagy a Mandalay Bay. A korszak csúcspontja az 1,7 milliárd dollárból épült Bellagio volt, amely akkoriban a világ legdrágább szállodájának számított. 1993-ban a Cirque du Soleil a Treasure Island szállodában bemutatott Mystère című előadásával teljesen új szintre emelte a Strip szórakoztató világát. A szállodák ekkor próbálták a családokat is megszólítani, több, kifejezetten gyerekeknek és fiataloknak szóló attrakcióval, bár ezek csak mérsékelt sikerrel jártak. Ebben az évben nyitott meg az új MGM Grand is, amely hamar a város egyik jelképévé vált. A Strip azonban nemcsak a hatalmas szállodákról szól: itt található az M&M’s World, az Adventuredome vidámpark és a Fashion Show Mall bevásárlóközpont is, amelyek mind tovább színesítik a város ikonikus arculatát. 2000–jelen A Bellagio (1998), a The Venetian (1999), a Wynn (2005), a The Palazzo (2007) és az Encore (2008) megnyitásával a Strip a 2000-es években egyre inkább a luxus, felsőkategóriás üdülők világa felé tolódott. Közben a régebbi szállodák sem maradtak változatlanok: nagyszabású bővítéseken és felújításokon estek át, és sok helyen visszafogták a korábbi, erőteljes tematikus kialakítást is. 2004-ben mutatták be a CityCenter tervét, amelyet 2006 és 2009 között valósítottak meg. A 27 hektáron elterülő, akkori árfolyamon 8,5 milliárd dollárba kerülő (2025-ös értéken több mint 16 milliárd dollár) óriásprojekt a korábbi Boardwalk Hotel helyén és a környező telkeken épült fel. A komplexum legtöbb része 2009 végére nyitotta meg kapuit. 2012-ben újabb korszak kezdődött a Stripen: elindult a High Roller óriáskerék és a hozzá kapcsolódó szórakoztató-negyed, a The Linq Promenade építése. A cél az volt, hogy Las Vegas kínálata több legyen a kaszinóknál és szállodáknál. 2014-ben további változások érkeztek: felújítások és új arculatok formálták a Stripet, például a The Cromwell Las Vegas és az SLS Las Vegas megnyitásával. 2015-ben megnyílt a Las Vegas Festival Grounds, majd 2016-ban három új ikonikus helyszín is: a T-Mobile Arena, a The Park és a Park Theater, amelyet ma már Dolby Live néven ismernek. 2017. október 1-jén a város legsötétebb napját élte át: a Mandalay Bay egyik szobájából egy fegyveres tüzet nyitott egy közeli koncertre, 60 ember halálát okozva, mielőtt maga is véget vetett életének. Ez a tragédia az Egyesült Államok történetének leghalálosabb tömeges lövöldözéseként maradt fenn. 2021-ben a Pinball Hall of Fame a híres „Welcome to Fabulous Las Vegas” tábla közelébe költözött a Strip déli végénél. Ugyanebben az évben, júniusban megnyitotta kapuit a vadonatúj Resorts World Las Vegas, a legendás, de már eltűnt Stardust Resort and Casino helyén. 2023 szeptemberében megnyílt a futurisztikus Sphere, amely gyorsan Las Vegas egyik új jelképévé vált. Néhány hónappal később, decemberben a Strip ismét gazdagodott egy legendás névvel: a korábbi El Rancho Hotel and Casino és az Algiers Hotel helyén átadták a várva várt Fontainebleau Las Vegas-t. 2024 novemberében a háromszintes BLVD bevásárlóközpont is megnyitotta kapuit. Számos üzlet már ekkor elindult, mások pedig 2026-ban készülnek bemutatkozni, tovább bővítve a Strip kínálatát. Jövőbeli fejlesztések 2024 októberében lebontották a Tropicana hotelt. A helyén egy új, modern Bally’s Las Vegas üdülőkomplexum és a vadonatúj Las Vegas Stadion épül, amely a Oakland Athletics baseballcsapat otthonaként szolgál majd, miután Sacramentóból átköltöznek. A stadion és a hotel átadását 2028-ra tervezik, időzítve a 2028-as MLB-szezon kezdetére. A The Mirage szálloda is bezárta kapuit 2024 júliusában, de a tervek szerint 2027-ben újjászületik, immár Hard Rock Las Vegas néven. Közlekedés Busz A RTC Transit (régebben Citizens Area Transit vagy CAT) működteti a Strip buszjáratait. A legismertebb az emeletes The Deuce, amely a híres „Welcome to Fabulous Las Vegas” táblától és a South Strip Transfer Terminaltól indul, majd elvisz egészen a belvárosi Fremont Street Experience-ig. Útközben szinte minden kaszinónál megáll, így könnyen végigjárhatók vele a látnivalók. Villamos Több ingyenes villamos közlekedik a Strip nyugati oldalán található szállodák között: Mandalay Bay Tram a Mandalay Bay, a Luxor és az Excalibur között Aria Express a Park MGM, a Crystals (Aria), és a Bellagio között Hard Rock-Treasure Island Tram (ideiglenesen nem üzemel) a Treasure Island és a Hard Rock Las Vegas között Monorail Bár a Stripen közvetlenül nem fut végig, a Las Vegas Monorail (egysínű vasút) egy 6,3 kilométer hosszú szakaszon közlekedik a Strip keleti oldalán, a Tropicana Avenue és a Sahara Avenue között. A szerelvények 4–8 percenként járnak, így gyors és kényelmes közlekedési lehetőséget kínálnak. A monorail több híres szállodánál is megáll, például a déli végponton a MGM Grandnél, és az északi végállomáson a Saharanál. Az vonat állomásai a következők: SAHARA Las Vegas Station Westgate Station Las Vegas Convention Center Station Harrah’s/The LINQ Station Flamingo/Caesars Palace Station Horseshoe/Paris Station MGM Grand Station A monorail 1995-ben kezdte meg működését, két, a Walt Disney Worldből származó szerelvénnyel. Később a hálózat folyamatosan bővült és fejlődött, míg végül 2020-ban a város turizmusáért felelős szervezet, a Las Vegas Convention and Visitors Authority (LVCVA) lett a tulajdonosa. Gyalogosforgalom A Stripen bármikor több tízezer gyalogos sétál. 2019-re vonatkozóan az átlagos napi gyalogosforgalom megközelítette az 50 000 főt. Az 1990-es években több gyalogoshidat is építettek a Las Vegas Boulevard felett, hogy biztonságosabbá tegyék a gyalogos közlekedést, és csökkentsék a forgalmi dugókat a forgalmas kereszteződéseknél. Az első ilyen a Tropicana – Las Vegas Boulevard híd volt. Néhány hidat a közeli szállodák tematikája ihletett. A gyalogoshidak a következők: Veer Towers: Összeköti a Veer Towers, a Waldorf Astoria és a Crystals bevásárlóközpontot. Park MGM és T-Mobile Arena Park: Összeköti az MGM-et és a Showcase Mall bevásárlóközpontot Planet Hollywood: Összeköti a Planet Hollywoodot, a CityCentert, a Crystals bevásárlóközpontot és a The Cosmopolitant. Spring Mountain Road és Las Vegas Blvd. sarok: Összeköti Treasure Islandet, a Wynnt, a Fashion Show Mallt és a The Venetiant. Flamingo Road és Las Vegas Blvd. sarok: Összeköti a Bally’s, a Flamingo, a Bellagio és a Caesars Palace szállodákat. Las Vegas Blvd és Tropicana Ave sarok. Összeköti az MGM Grand, a New York-New York, az Excalibur és a Tropicana szállodákat. Taxi A taxik könnyen elérhetők az üdülőhelyeken, bevásárlóközpontokban és népszerű látványosságoknál, továbbá előre lefoglalt fuvarokra is lehetőség van. A Nevada Taxicab Authority szolgáltat információkat a viteldíjakról és a tarifakörzetekről. 2021-ben nőtt a taxi utasok száma, amit a rideshare sofőrök visszaesése és a közösségi közlekedés árainak emelkedése okozott. A Strip látnivalói Szerencsejáték 2019-ben a Las Vegasba látogatók mintegy 81%-a próbált szerencsét valamelyik kaszinóban, ami az elmúlt öt év legmagasabb arányának számít. Az átlagosan játékkal töltött idő 2,7 óra volt, ami három év óta először mutatott növekedést. A látogatók átlagos költése is emelkedett: az utazásonként szerencsejátékra szánt összeg elérte az 591,06 dollárt, ami magasabb a 2018-as szintnél. A játékosok többsége – körülbelül 89%-uk – a Stripen kaszinózott. A Nevadai Egyetem (UNLV) adatai szerint 2019-ben a legnagyobb Strip kaszinók (amelyek éves játékbevétele meghaladja a 72 millió dollárt) összesen több mint 6 milliárd dollár bevételt termeltek, ami a teljes éves bevételek mintegy 26%-át jelentette. 1985 és 2019 között néhány változás történt a Strip kaszinóiban található asztali játékok összetételében: Blackjack: Az asztalok aránya 1985-ben még 77% volt, 2019-re azonban 50%-ra csökkent. A bevételek szintén visszaestek: 1985-ben 50%-ot tettek ki, míg 2019-ben már csak 11%-ot. Craps: A bevételek 1985 és 2019 között 28%-ról 11%-ra estek vissza. Rulett: Az asztalok száma és a bevételek egyaránt 50%-kal nőttek. Bakkara: 1985-ben az asztalok aránya körülbelül 2% volt, a bevételek 13%-ot tettek ki, míg 2019-re az asztalok aránya 13%-ra, a bevételek pedig 37%-ra emelkedtek. Egyéb játékok: Az olyan játékok, mint a pai gow póker, a háromlapos póker és a mini-bakkara, egyre népszerűbbek lettek; növekedést mutattak az asztalok számában és a bevételekben is. A kaszinók egyre nagyobb hangsúlyt fektetnek a sportfogadási szolgáltatások bővítésére, új termékek bevezetésére, valamint a meglévő létesítmények és berendezések korszerűsítésére. Bár a sportfogadás önmagában alacsonyabb haszonkulccsal működik, a magasabb színvonalú sportfogadó terek komoly bevételeket hozhatnak más területeken – például az étel- és italértékesítésből. Ennek hatására a sportfogadási központok folyamatosan fejlesztik és gazdagítják a vendéglátó kínálatukat. A prémium sportsbooks különleges kényelmet nyújtanak: egyéni, stadionhangulatot idéző ülésekkel, hatalmas HD képernyőkkel, saját közvetítőfülkével, valamint azzal a lehetőséggel, hogy akár 15 sporteseményt is párhuzamosan lehessen követni. Az ESPN sportcsatorna például már egy, a The Linqban kialakított stúdióból sugározza sportfogadással foglalkozó műsorait. Ráadásul egyre több helyen érhetők el önkiszolgáló fogadási terminálok, amelyek gyorsabbá és kényelmesebbé teszik a tételhelyezést. Szórakoztatás A Las Vegas Strip világszerte ismert a kaszinószállodákban található lounge-okról, színháztermekről, showműsorokról és éjszakai klubokról. A látogatók számára számos ingyenes attrakció is elérhető közvetlenül az utcáról: ilyen például a Bellagio lenyűgöző szökőkútshow-ja, a The Mirage egykori ikonikus vulkánkitörése (amely a szálloda bezárásával megszűnt), illetve a Caesars Palace látványos Fall of Atlantis és Festival Fountain programjai. A város kulturális kínálatát a világhírű Cirque du Soleil több produkciója is színesíti, köztük a Kà az MGM Grandben, az O a Bellagióban, a Mystère a Treasure Islanden és a Michael Jackson: One a Mandalay Bayben. Las Vegas hosszú évek óta a legnagyobb sztárok színpada. Olyan legendák léptek itt fel, mint Elvis Presley, Frank Sinatra, Dean Martin, Sammy Davis Jr. vagy Rod Stewart. Az elmúlt évtizedekben pedig számos világsztár választotta a Strip szállodáit állandó rezidenciájának, köztük Céline Dion, Britney Spears, Elton John, Cher, Lady Gaga, Katy Perry, Mariah Carey, Jennifer Lopez vagy akár a Queen + Adam Lambert. 2019-ben a turisták mintegy 51%-a látogatott el valamilyen előadásra, ami kevesebb, mint a 2015-ös, 2017-es és 2018-as arány. A show-ra járó közönség körében ugyanakkor egyre népszerűbbek lettek a nagyszabású Broadway- és produkciós műsorok, míg valamelyest visszaesett az érdeklődés a kisebb lounge-fellépések, stand-upok és DJ-szettek iránt. Rendezvényhelyszínek Számos szórakozóhely található a Strip mentén. A legtöbb üdülőhely rendelkezik saját rendezvényteremmel, éjszakai klubbal és/vagy élőzenei helyszínnel, néhány pedig nagy többcélú arénával is. A legfontosabb helyszínek a következők: Éttermek és vendéglátás A Strip híres a változatos éttermi kínálatáról, a könnyedebb vendéglátóhelyektől egészen a luxus fine dining éttermekig. A legtöbb ezek közül a kaszinók és resortok falain belül található, így a gasztronómiai élmények szorosan összefonódnak a város pezsgő szórakoztató világával. Az elmúlt években számos világhírű sztárséf is megjelent itt saját éttermével – köztük Wolfgang Puck, Michael Mina, Gordon Ramsay, Guy Savoy és Joël Robuchon –, tovább emelve a Strip kulináris hírnevét. Vásárlás BLVD A Bonanza Gift Shop a „világ legnagyobb ajándékboltjaként” hirdeti magát, több mint 3 700 m² vásárlótérrel. A Fashion Show Mall a Treasure Island mellett és a Wynn Las Vegas-szal szemben található. A Grand Canal Shoppes egy luxus bevásárlóközpont, amely a Venetian és a Palazzo üdülőhelyekhez kapcsolódik. Különlegességei a velencei hangulatot idéző csatornák, gondolák és a dalolva evező gondolások. A Linq Promenade egy szabadtéri bevásárló-, étkező- és szórakoztatónegyed a Linq és a Flamingo üdülők között, amely 2014 januárjában nyitott meg részlegesen. A sétány a Strip felőli bejárattól a High Roller óriáskerékhez vezet. A Miracle Mile Shops a Planet Hollywood üdülőhely része. A Forum Shops at Caesars a Caesars Palace-hoz kapcsolódó luxus bevásárlóközpont, több mint 160 üzlettel és 11 étteremmel – Las Vegas egyik legelőkelőbb helye. A Shops at Crystals a CityCenter szívében található, és a csúcskategóriás divatmárkák otthona. A Harmon Corner háromszintes bevásárló- és étkezőközpont a Planet Hollywood mellett. A Showcase Mall az MGM Grand mellett várja a látogatókat – könnyen felismerhető a hatalmas, 30 méter magas Coca-Cola palackról. A The Park egy hangulatos, park jellegű sétány a Park MGM és a New York-New York között, tele éttermekkel, üzletekkel, és innen vezet az út a T-Mobile Arénához. A Shoppes at Mandalay Place különlegessége, hogy a Mandalay Bay és a Luxor közötti függőhídon kapott helyet. Élő sportesemények A profi sportesemények helyszínei a Stripen vagy annak közelében találhatók, többek között: National Football League: Las Vegas Raiders az Allegiant Stadionban National Hockey League: Vegas Golden Knights A T-Mobile Arenában Mixed Martial Arts: Ultimate Fighting Championship a T-Mobile Arenában Boxing: MGM Grand Garden Arena Women's National Basketball Association: Las Vegas Aces a Michelob Ultra Arenában A Strip nemcsak a szórakozás központja, hanem a sporté is: 2023 óta itt rendezik meg a Forma–1-es világbajnokság részét képező Las Vegas-i Nagydíjat. Emellett 2028-ra elkészül az új Las Vegas Stadion is, amely a Las Vegas-völgybe költöző Oakland Athletics baseballcsapat új otthona lesz. Golf Az Aladdin szállodához az 1960-as években még egy kilenclyukú golfpálya is tartozott. Ahogy azonban a Stripen egyre emelkedtek az ingatlanárak, a hotelek saját golfpályái sorra eltűntek, hogy helyet adhassanak új fejlesztéseknek. Így zárta be kapuit 1990-ben a Tropicana Country Club, majd a Dunes golfpálya is a kilencvenes évek közepén. Steve Wynn – a Mirage Resorts alapítója – megvásárolta a Desert Inn szállodát és golfpályát új vállalata, a Wynn Resorts számára, majd átalakította azt Wynn Golf Club néven. Bár a pálya 2017-ben bezárt, a tervezett beépítést végül elvetették, így felújítás után 2019 végén újra megnyitotta kapuit. A 2000-es években is bővült a kínálat: a Mandalay Baytől délre létrejött a Bali Hai Golf Club, 2016-ban pedig a Strip közelében megnyílt a TopGolf szórakoztatóközpont. Vidámparkok és élményjátékok A Strip ikonikus szállodája, a Circus Circus otthont ad az Adventuredome fedett vidámparknak, amely az egyik legkedveltebb turistacélpont Las Vegasban. Az óriási üvegkupola alatt igazi élménybirodalom várja a látogatókat: körhinta, minigolf, két hullámvasút, bowlingpályák, pörgő-forgó játékok, játékterem, virtuális valóság attrakciók, klasszikus vásári szórakozások és bohócműsorok gondoskodnak a szórakozásról. A Stratosphere-toronyban több élményjáték is található: Big Shot X-Scream SkyJump Las Vegas Insanity (inaktív) A Stripen található további élményjátékok közé tartoznak: Big Apple Coaster (korábban Manhattan Express (1997-2006), illetve The Roller Coaster, (2007–2015)) High Roller Fly Linq Fenntarthatóság Bár a Strip elsősorban a látványos show-műsorairól, szökőkútjairól és óriási büféiről ismert, sok szálloda és üdülőhely mára a fenntarthatósági törekvéseiről is híressé vált. Vízgazdálkodás: Az üdülőkomplexumok modern módszerekkel takarítanak meg vizet, például a használt víz tisztításával és visszavezetésével a Mead-tóba, víztakarékos berendezésekkel, illetve minimális külső parkosítással. Újrahasznosítás: Míg Clark megyében az újrahasznosítási arány 2017-ben mindössze 20% volt, a Strip nagy szállodái már akkor elérték a 40%-ot. Élelmiszer-kezelés: A maradék ételek nem vesznek kárba – komposztálják, állattartó farmokra kerülnek, az érintetlen fogásokat pedig élelmiszerbankoknak adományozzák. Energiahatékonyság: A szobákban korszerű eszközök és LED világítás található, valamint okos, vezeték nélküli vezérlőrendszerek gondoskodnak az energiatakarékosságról. Külön figyelemreméltó a napenergia szerepe: az MGM 2014-ben telepített hatalmas napelemparkot a Mandalay Bay tetejére, amelyet 2016-ban tovább bővítettek. Több mint 26 000 panellel ma már az Egyesült Államok egyik legnagyobb tetőre szerelt napelemrendszere, amely a Mandalay Bay komplexum energiaigényének negyedét fedezi. A Strip ma már a fenntartható építészet szimbóluma is: itt található a világ legnagyobb koncentrációja LEED-minősítést nyert épületeknek. Példaként említhető a Caesars Palace Octavius Tower vagy a Linq Promenade, amelyek egyaránt LEED Ezüst minősítést kaptak. Nagyobb hotelek és nevezetességek elhelyezkedése Jelenlegi nevezetességek Korábbi szálloda/kaszinó helyszínek Galéria Irodalom 1*Schmid, H: Economy of Fascination: Dubai and Las Vegas as Themed Urban Landscapes. (hely nélkül): Stuttgart; Berlin: E. Schweizerbart Science Publishers. 2009. ISBN 978-3-443-37014-5 Kapcsolódó szócikkek Las Vegas Nevada További információk http://laepiclasvegas.com/public/blog/las-vegas-strip-map Archiválva 2015. július 2-i dátummal a Wayback Machine-ben http://www.tripadvisor.com/Travel-g45963-c11084/Las-Vegas:Nevada:The.Strip.Or.Downtown.html http://www.lasvegas.com/hotels/on-the-strip/ http://www.lasvegasnevada.gov/ http://www.tripadvisor.com/Tourism-g45963-Las_Vegas_Nevada-Vacations.html Források Fordítás Ez a szócikk részben vagy egészben a Las Vegas Strip című angol Wikipédia-szócikk fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként.